Tre dødsulykker på snøscooter denne helgen
Den tragiske dødshelgen startet lørdag formiddag da en 56-åring veltet med snøscooter i Sandstøl i Lund kommune i Rogaland og døde, sier operasjonsleder Kurt Løklingholm ved Rogaland politidistrikt til VG. 56-åringen skal ha kjørt materialer til en hytte i området da snøscooteren veltet, og han ble liggende i en bekk med kjøretøyet over seg, skriver politiet på Twitter. Lørdag kveld skjedde en ny ulykke, også den sør i Norge. En ung mann omkom etter en snøscooterulykke på Reismyrfjellet i Åmli. – Det er en mann som er bekreftet omkommet og én person som er lettere skadet. Helsepersonell og politiet er på stedet. De som satt på snøscooteren har vært sammen i en gruppe med cirka ti andre som vil få tilbud om krisehjelp, sa operasjonsleder Geir Andersen i Agder politidistrikt, til VG lørdag kveld.Gruppen som var i området da ulykken fant sted består av ungdommer i 20-årsalderen. – Disse ble fraktet ned fra ulykkesstedet på snøscooter til bebyggelse. Der bli de sjekket ut av helsepersonell, sa Andersen lørdag kveld. Ungdommene får også tilbud om samtale med kriseteam som er etablert i Åmlihallen. Mange av dem er i sjokktilstand etter ulykken. – På grunn av tilstanden deres har vi ikke fått noe særlig god forståelse av hvordan ulykken har skjedd, sier operasjonslederen. Søndag ettermiddag skjedde nok en tragisk ulykke, hvor en person døde i en snøscooterulykke i Sulitjelma i Fauske kommune i Nordland. – Både politi og ambulanse er på stedet. Vi jobber med å få oversikt over omstendighetene rundt ulykken, sier operasjonsleder Remi Johansen ved Salten politidistrikt til NTB. Ulykken skjedde på et jorde ved bygda. Det skal ikke ha vært flere personer involvert.Det føres ikke noen egen statistikk over snøscooterulykker i Norge, fordi mange av dem ikke skjer i veitrafikken. – Det er også mange forskjellige typer ulykker. Det kan i tillegg til vanlige ulykker være snøscooter esom stopper opp og de på fryser ihjel, eller de kan bli tatt av skred, sier seniorrådgiver Kristian Øvernes i Statens Vegvesen til VG. I Nasjonal tiltaksplan for trafikksikkerhet på veg er det anslått at det skjer seks dødsulykker med snøscooter årlig, mens 150 skades. Fra 2008 il 2013 øktre antall snøscootere med 20 prosent, til 75 000. Og de er sterkere enn tidligere: – Det er vanskelig å sammenligne scøscooterne fra 1980-tallet med de vi har i dag. De er raskere og har sterkere motorer, gjerne opptil 150 hestekrefter, men er samtidig mer stabile, har bedre bremser, dempere og styring, sier Kristian Øvernes. Han sier han er spent på hvordan ulykkestallene vil utvikle seg når regjeringen etter planen åpner for scooterløyper i nye områder. – Vi får håpe det blir kvalitetssikrede løyper og at det gir tryggere bruk, sier Øvernes.
Tre personer er døde etter tre ulike snøscooterulykker denne helgen.